钦定古今图书集成/方舆汇编/职方典/第1150卷
## 钦定古今图书集成/方舆汇编/职方典/第1150卷

| 钦定古今图书集成 方舆汇编 第一千一百五十卷 |

| |

钦定古今图书集成方舆汇编职方典

第一千一百五十卷目录

安陆府部纪事二

安陆府部杂录

安陆府部外编

职方典第一千一百五十卷

《宋史郑文宝传》：“文宝字仲贤，荥阳人。父千牛卫大将
军彦华，初事李煜，公以荫授奉礼郎，迁较书郎。煜降
宋，公难于一见，乃被蓑以渔者见，煜忠之。”

《张君房传》：君房，安陆人，宋真宗时为著作郎。日本遣
使入贡，诏本国建寺，词臣撰记，君房代为之彝使待
命，而君房醉饮市楼，索之不得，直院大窘。后杨亿政
《闲忙令》曰：“世上何人号最忙，紫微失却张君房。”
《高士传》：令狐揆卜居郢中，尝冒雪跨驴入城，诣张君
房借书，令小童携簏负琴，委辔长吟曰：“借书离近郭，
冒雪”渡寒溪，布衣林逸善绘，因作《令狐揆雪中度溪
图》。

《王益柔传》：益柔字胜之，河南人。仁宗朝，范仲淹以馆
阁荐之，除集贤较理，预苏舜钦秦邸会，醉作傲歌。时
诸人欲倾正党，张方平等至列状言益柔罪当诛。韩
琦言：“益柔狂语，何足深计。方平等皆陛下近臣，西陲
用兵大事何限，乃不为陛下论列，而同状攻一王益
柔，此其意可见矣。”帝感悟，但黜监复州酒税。

《黄泳传》：郢州别驾黄泳，年三岁，书一过目，辄成诵。大
观二年，应童子科，赴阙，引见徽宗摘《毛诗》“如南山之
寿”之句以发诵，泳应声曰：“不骞不坠。”上以“崩”字为问，
对曰：“诗人之言，不识忌讳，臣安敢复道。”上大悦，乃历
见后嫔，争遗以金钱果饵。

《府志》：伪齐遣李成挟金人入侵，破襄、郢，高宗命岳飞
为之备。飞奏襄、郢等郡为恢复中原基本，当先取之，
以除心膂之患。帝谕赵鼎善其言，遂授复州同处制
置使。飞渡江抵郢城，败伪将京超投岩死，复郢州。
范彦晖绍兴中贬荆门，作《阴雨诗》云：“何当日月明，痛
洗疮生病。”桧指为谤讪，讽言者劾去之。

赵方主管湖北安抚司使。时因金偪于兵，计其必南
徙，夜为备。荆门有东西两山险要，方筑堡其上，增戍
兵以遏其卫。

宁宗开禧二年，金人围襄阳、德安，游骑迫景陵。荆湖
宣抚使吴猎遣张荣将军援之。金人再犯景陵，张荣
死之。猎募死士入景陵，命其将王宗廉死守，调大军
分道夹击，金人遂去景陵学谕陈嘉言亦死之。
《宋史·李参传》：“参知荆门军，荆门岁以夏伐竹，并税薄
输。荆南造舟，积日久，多蠹恶，不可用，牙校破产不偿
责。参”请冬伐竹，度其费以给馀，募商人与为市，遂除
其害。

《陆九渊传》：“九渊知荆门军，荆门为次边而无城，九渊
以为郡居江汉之间，为四集之地，南捍江陵，北援襄
阳，东护随郢之胁，西当光化、竟陵之冲。荆门固则四
邻有所恃，否则有背胁腹心之虞。由唐之湖阳以趋
山，则其涉汉之处已在荆门之胁；由邓之邓城以涉
汉，则其趋山之处已在荆门之腹。自此之外，间道之
可驰，汉津之可涉，坡陀不能以限马，滩濑不能以濡
轨者，所在尚多。自我出奇制胜，徼敌兵之腹胁者，亦
正在此。虽四山环合，易于备御，而城池阙然，将谁与
守？”乃请于朝而城之，自是民无边忧。

《程钜夫传》：钜夫原名文海，其先自徽州徙郢州京山。
叔父飞卿，仕宋，通判建昌。世祖时以城降，钜夫入为
质子，授宣武将军，管军事千户。他日召见，问贾似道
何如人，钜夫条对甚悉，帝悦，给笔札书之，乃书二十
馀幅以进。帝大奇之，谓近臣曰：“朕观此人相貌已应
贵显，其言诚聪明有识者也，可置之翰林。丞相火礼”
霍孙以其年少，奏为应奉翰林文字，帝曰：“自今国家
政事得失，及朝臣邪正，宜皆为朕言之。”钜夫顿首谢。
台臣言钜夫南人不可用，自今省部堂院必参用南
人，仍以钜夫集贤直学士，拜侍御史，行御史台事。奉
诏求贤于江南，钜夫荐赵孟𫖯等二十馀人，皆擢置
台宪。时相桑哥专政，法令苛急，四方骚动。钜夫入朝，
上疏劾之。桑哥大怒，羁留京师不遣，奏请杀之，凡六
奏，帝皆不许。

《翟国荣传》：“咸淳八年，国荣为复州副将。时元人寇复
州，荣将兵战于烂泥湖，兵败死之。赠复州团练使，立
庙复州，官其二子。”

十八年，元将伯颜及宋兵战于“风波湖。”

《府志》：“元大举伐宋，九月，伯颜与平章阿术由中道循
汉江趋郢州，万户武秀为前锋，遇霖雨水溢，无舟不
能涉。伯颜曰：‘吾且飞渡大江，而惮此潢潦耶。乃召一壮士负甲伏骑而前，麾诸军毕济。癸巳，次盐山，距郢
州二十里。郢在汉水北，以石为城。宋人又于汉水南
筑新郢万胜堡，两岸战舰千艘，横铁绳锁大舰数十’”，
密树桩木，水中下流黄家湾堡有溪，经鹞子山入唐
港，可达于江。宋亦设守御之具，堡之西有沟，南通藤
湖，至江仅数里。乃遣总管李庭、刘国杰攻黄家湾堡，
拔之，破竹，席地荡舟，由藤湖入滩江。诸将曰：“郢城，我
之喉襟，不取恐为后患。”伯颜曰：“用兵缓急，我则知之，
攻城下策也。大军之出，岂为此一城哉！”遂舍郢，顺流
下，伯颜、阿术殿后不满百骑。十月，戊午，行大泽中，郢
将赵文义、范兴以骑二千来袭，伯颜、阿术未及介胄，
亟还军迎击之。伯颜手杀文义，擒范兴杀之，其士卒
死者五百人，生获数十人。甲子，次沙洋。乙丑，命断事
官杨仁风招之，不应。复使一俘持黄榜檄文，传赵文
义首入城，招其守将王虎臣、王大用。虎臣等斩俘，焚
《黄榜》。裨将傅益以水军十七人来降，虎臣等又斩其
军之欲降者。伯颜复命吕文焕招之，又不应。日暮，风
大起，伯颜命顺风挈金汁炮焚其庐舍，烟焰障天，城
遂破。万户忙古歹生擒虎臣、大用等四人，馀悉屠之。
丙寅，次新城。令万户帖木儿、史弼列沙洋所馘于城
下，射《黄榜檄文》于城中以招之。其守将边居谊邀吕
文焕与语。丁卯，文焕至城下，飞矢中右臂，奔还。戊辰，
总制黄顺逾城出降，即授招讨使，佩以金符，令呼城
上军，其部曲即缒城下。居谊邀入城，悉斩之。己巳，其
副都统制任宁亦降，居谊终不出。乃令总管李庭破
其外堡，诸军蚁附而登，拔之。

至正间，聂炳知荆门州。甫半岁，淮汉贼起，荆门不守。
炳出募土兵，复荆门、江陵。未几，贼复来攻，炳昼夜血
战，城陷遇害。

白景亮，字明甫，南阳人。至正间，迁沔阳府尹。民徭多
偏重，景亮分其户为三等、九则，繇是遂均。景陵至府
河颇迂，乃于县南濬河，径达汉江，民便之，号曰“便河。”
时掘地得石刻，曰“白公沟”，民尤异焉。

咬住，沔阳府达鲁花赤。至正间，竹山贼寇襄阳，咬住
引兵遇孛罗帖木儿于监利，贼大至，孛罗死之。咬住
回。会徐寿辉陷沔阳，咬住率妻子过柴林河，曰：“水清
得好，俺一家就这里死。”遂自溺。

丑闾，蒙古进士，出知安陆府。至正十二年，蕲贼曾法
兴犯安陆，闾募兵数百人，自帅出战，败贼前队，乘胜
追北。贼由他门袭入，闾亟还城，朝服坐公堂骂贼，被
执不屈，明日遇害。妻侯氏，以酒食诒贼，夜潜自缢。事
闻，赠河南行省参知政事，赠侯氏宁夏郡夫人，表其
门曰《双节》。

至正十二年，贼陷潜江，明安达耳率勇敢出击，擒其
伪将刘万户。进营芦洑，贼众奄至，斗死。

十五年正月丁丑，徐寿辉遣其将倪文俊复陷沔阳，
陈友谅亦起于黄蓬。友谅，沔阳渔家子，膂力过人，优
于武艺，尝为景陵县吏，不乐。会罗田，徐寿辉起，从之，
寻领兵，文俊以县人统其军。

东冈生，吴人，亡其姓氏。元末读《孙吴书》，事藩镇有功，
禄食矣。未几，吴归职方，以尝事军人，列戍于郢，居十
年，登览无不至。一日不乐，诉上官，去省其亲，卖药都
城市，市之人莫识也，都中良医师多知之，得生药辅
其方，病辄良已。又不乐，复归于郢，益不事事，惟酣觞
歌咏而已。尝与唐志淳登阳春台，下瞰汉江，北望襄、
樊诸山，慨然叹曰：“吾安得如庞德公者与之游乎？”因
泫然呼酒，饮数升酒已，复怅然为《楚歌》，声乌乌也。
明洪武十三年，大水崩啮方城县治，西北尽陷河中，
乃徙复旧治。

二十二年七月，天雨米于荆门李子春家，形如小麦，
色淡黄，为饭香甜。

姚善，字克一，钟祥人。初姓李，复姓姚，家居鱼寨。隐士
王宾独居陋巷，善往候见，舍车徒步诣门，宾问为谁，
应曰：“姚善。”乃开门延语。及宾报谒，面府门再拜而返。
善自邀还，辞曰：“非公不敢入也。”又将候韩奕，奕避入
太庙，善叹曰：“韩先生所谓名可闻，身不可得见也。”将
往候钱芹，乃使人先道意。芹对使者曰：“芹诚幸见公，
然芹民也，礼不可往见于庭。苟明公弘下士之风，请
候月朔胥会于学宫。”善如期至，迎芹置上坐，请质经
义。芹曰：“公今有官守，请姑舍是事，有急于此者。”善问
何事，芹出一简以授善，竟不交一言而去。视之，则守
御制胜之策也。善心嘉之，后荐为行军司马。越己卯，
靖难师起，善画策勤王，与有劳焉。壬午，京师平。时黄
子澄走匿善所，索之急，约善航海。善曰：“在公则可，在
善则不可。在善守土之臣，当与同亡。”子澄去未几，善
竟伏节。

郭妃，明太祖第二十三子郢藩妃也。父曰威襄公郭
英，永乐乙酉册封为妃。王薨，妃痛哭曰：“贤王自幼待
我如宾，今我寡无子，吾又安能独生？”乃整妆对镜，自
写其容，付宫人藏之，云：“俟诸女长成付之，令渠识母
容也。”遂自尽严宾天性严毅，取予严一介居官人莫敢犯。每食止
具腐，南城人称为严豆腐。

邵暹，沔阳人，精通译字。宣宗命入草诏，笔冻纸污，自
分得罪。上命易纸画之，神色自如。

陈厚，景泰二年知荆门，尝夜微行，以察民隐。城北有
老妪纺至半夜，命女取浊酒以饮。女误发其他瓮，笑
且言曰：“此酒甚清，如陈太守何谓浊耶？”公过，适闻之，
明日召老妪谓曰：“我有何清，昨所言妄矣。”妪曰：“人心
至公，小女之言，实公素行也，何妄？”

杨志，字石及，其先清江人。五代祖在廷，迁当阳。志兄
弟六七人皆试有司为诸生，志独不出。或强之，笑曰：
“吾族当兴，诸兄弟取青紫足矣。”每试归，志辄置酒䜩
乐。尝遍游境中山水，时一至吴越，而踪迹多在湖南。
生平不喜见富贵人。长沙禹山宗玉善词赋，志以布
衣取重，称方外交。一日，于游次览镜见白髭，惊曰：“予
老矣，堂上且有两华发人，安可复出？”自是啸咏田间。
高鹇，字素卿，沔阳人。天性至孝，甫二岁不敢以手扺
母。父殁于洞庭湖，讣闻，遂匍匐岳阳，望湖号泣，水浆
不入口者半月，乃具衣冠葬，悲泣几欲丧。明州使者
凌约言，为之立望湖台，塑父像，列鹇于旁，以永孝思。
居数年，有鹤来巢，人以为孝所感。

张琎，济南人。弘治末沔阳判官。狷介有守，每出，不受
民一饭，即饭之，必偿其值而后食。尝行县，暮归，适城
闭，从者呼之，琎曰：“此禁门也。”去宿民家。民家为具食。
琎觉遽起，改宿于邻，比晓而入。

明正德间，华林寨寇胡雪二等大肆猖獗，安陆周宪
与其子干会佥事吴廷举、知府李承勋，三面夹攻。贼
少却，宪促兵迫之，贼众矢石交下，我师败绩。宪被执，
首中刀，血流被面，左髀中枪不能动，犹大詈不绝口。
贼怒，肢解之。干前救，力战堕崖死。

四年，盗自狱出，因拥贼首丘仁、杨清为首，啸聚于麻
洋湖泊，屠掠乡村，掳妇女，劫丁壮为徒。昼踏关厢，呼
官府将直入城，挟取所怨及库实府民，邑人大恐。阅
数月，布政使陈镐、副使蒋昇等率兵擒之，尽歼无遗。
郝崧，绛人。正德初，知沔阳。九月致仕。抵家，其兄止崧
于外，取其牒视之，知不以他归，始听崧入。其家规如
此。

锺晓字景旸。嘉靖初，以御史左迁沔阳判官。质性纯
厚，政尚平易，自奉甚约。迁归州，知州储询送之，谓曰：
“君如是而来，如是而去，无愧于沔矣。”

嘉靖初，侯嘉祥为钟祥令。民有罗仲仁者，夜杀其二
弟，诘朝以盗杀告，察其辞色有异，亟叱之曰：“汝杀人
当复谁捕？”竟抵其罪。邑人称为神明。

谭晚立，字德父。九岁而孤，自伤不得养其父湘涯，因
号念湘。尝行当阳界，暮投村舍，龛上有谭公、湘涯神
主，异而悲之。父妪惊问故，公曰：“见神主姓号与吾先
人同，故悲耳。”父妪曰：“郎君即是乎？公为吾德，是以如
此。”因泣下，不能起，与公罗拜，交相泣。公归而叹曰：嗟
乎！人不可以不为德有如此矣！

敖越字秉之，高安人，果敢任事。安陆被大水，公疏于
朝，得免民租之半。又疏开新河以杀邑水，号曰“恩江。”
王颋字士直，号青凫。播囚之役，公转饷于道，有积尸
浮江而下，悬赏格瘗之。剧盗严正卿啸聚山谷，公首
缚之，平其馀党。以外艰归，老稚哭声震郊。服阕，复除
蒙，自令开水利，灌田数千亩，邑人刻题曰：“王公渠。”
鲁铎，字振之，景陵人。时邑有犬而角，公曰：“兵象也。”顷
之，盗果起，大肆剽掠。其戎首戒曰：“鲁公，仁人也，慎无
犯其家。”于是里人率襁负依公，多所保全。家居建画
院，藏图史，课子弟。尝植橘而瘁，公曰：“此橘再甦，吾必
永年。”已而果然，因号甦橘山人。

嘉靖二十一年，沔阳大蝗。夏六月，沔阳龙吟于赤水，
声闻二十里，半日方止。

二十五年，钟祥大有年。夏，潜江乌鸦衔火，烧民庐，日
夜数十起，至秋方止。沔阳大水。

三十九年，京山、沔阳大水，钟祥民家牛生六足，荆门
破《寸金堤》，水至城下，高二丈馀，一月乃退。

王鸿功，字子仪，一字羽可，为邑诸生。工词翰，不屑步
趋时俗。闲居种植花木，扫除一室，洁几格，焚香煮茗，
延素侣唱酬无虚日。中岁遭乱，诗文尽佚，仅存壁间
二绝云：“聚散花如匝地茵，朝来白玉想横陈。弥天雁
字惊寒早，书向遥空苦忆人。立残苔湿齿痕轻，恰锁
闺愁向夕城。一泪同予沦落意，房中曲和雨风声。”读
二诗可略识其风韵矣。

万历丁卯方开学，有一兔从棂星门跃出。学谕吴瑞
云：“此科必卯生者。”中式及中，聂武果辛卯生。

大通塔前，先年有谋侵者，以火毁张说碑，忽雷雨灭
火，惧而止。又有人谋玉泉寺常住田，其夕梦赤面人
大如山，亦惧而止。

十六年春，荆门白虎山脊忽雷起，陷成方井，深广三
四丈。京山大饥，沔阳旱，潜江四月雨雪雹，小者如菱
角，大者如拳。有角斗米百钱，民有殍二十五年六月，京山大水。七月，荆门州黄陵坡一山
高数寻，一夕平地。八月，潜江河水震荡，池井俱溢。
谭元春，字㕛夏，景陵人，举天启丁卯乡试第一。公父
念湘早逝，有弟五人，皆严督之，后各成名。事孀母魏
孺人最孝。母年五十三，病失明，卧床榻间，躬进米粥、
尝药饵，凡八年而母始卒。弱冠，即与同邑锺退谷缔
交，文章性命，管、鲍不过也。闽蔡敬夫、蜀朱无易官于
楚；其知公虽因退谷，而公之诗文行谊自足以致二
公之知。戊午，督学葛屺瞻首拔公入秋闱不售，弃诸
生。辛酉，周铉吉督楚学，强起公复出应试，以恩选贡
于京。丁卯，太史李太虚典楚试，素知公，暗中揣摩，必
欲得公为省元，闱中手其卷，诧曰：“此必友夏也。”已而
果然，皆贺得人。公好游，踪迹遍东南，义笃师友。锺、蔡
二公没，思之终身不置。又喜扬人善，尝过武昌寒溪
寺，读旧令陈镜清壁间诗，叹其古奥，亟刻而传之。隔
寒河有谭叟讷庵袖诗请见，即为选其佳者，亦序而
传之。所著诗有《岳归堂稿》，文有《鹄湾集》；遇庄所选，有
诗归东坡诗，并行于世。崇祯丁丑会试，行至长店，去
京三十里。时夜半犹读《左传》。平明起，摄衣一晌而逝，
年五十二。先是锺退谷卒，亦年五十二。

宋一鹤倜傥不群，揽辔有澄清之志。杨督师特疏公
有边才，以分巡授楚抚。公以郢为汤沐地，同直指李
振声分汛防护。公守寝、李守陵。癸未元旦，贼至，守陵
兵溃；振声为贼所执，舁至城下。众贼四面登城，兵士
俱溃；公曰：“时事至此，我为重臣，惟有一死报国耳！”遂
自刎。郢人哀之，崇祀名宦。

崇祯九年，景陵县大水入城，盗越狱出，拒杀官兵，寻
捕擒之。

陈氏，适李姓，早寡，无舅姑。子女归父家，自矢守节，坐
卧小楼，足不下楼者三十年。临终，谓其婢曰：“吾死，慎
勿以男子舁殓我。”家人忽其言，令男子登楼轝之，气
绝逾时矣，起坐曰：“我何言，而令若辈至此？”家人惊怖
而下，目乃瞑。

《府志》：郢人垩漫其鼻端，若绳翼，使匠者斲之。匠石运
斤成风，听而斲之，尽垩而鼻不伤，郢人立不失容。宋
元君闻之，召匠石曰：“尝试为寡人为之。”匠石曰：“臣则
尝能斲之，虽然，臣之质死久矣。”

公输般为高云梯，欲以攻宋。墨子闻之，自鲁往，裂裳
裹足，日夜不休，十日十夜而至于郢，见荆王曰：“臣北
方之鄙人也，闻大王将攻宋，信有之乎？”王曰：“然。”墨子
曰：“必得宋，乃攻之乎？王其不得宋且不义，犹攻之乎？”
王曰：“必不得宋，且有不义，则曷为攻之？”墨子曰：“甚善。
臣以宋必不可得。”王曰：“公输般，天下之巧工也，已为”
攻宋之械矣。《墨子》曰：“请令公输般试攻之，臣请试守
之。”于是公输般设攻宋之械，墨子设守宋之备，九攻
之。墨子九却之，不能入，故荆辍不攻宋。

郢人有遗《燕相书》者，夜书火不明，因谓持烛者曰：“举
烛。”因而过书举烛。举烛，非《书》意也。燕相受书而说之
曰：“举烛者，尚明也。尚明也者，举贤而任之。”燕相白王，
“王大说，国以治，治则治矣”，非《书》意也。今世学者多似
此类。

吴起，卫人也，而将于楚。郢人以两版筑垣，起教之四
版，便矣，而楚俗习久，起因见恶。《公羊传》曰：“文公逆祀，
去者三人。定公顺祀，叛者五人。”此亦久习故也。
郑谷，乾宁间以都官郎中退居马仰山，尝居荆门城
南，隐于白社，故题《渚宫。乱后作》云：“白社已应无故老，
清江依旧绕孤城。”其咏鹧鸪尤工，世号郑鹧鸪。
李白还蜀，见乡人司马相如夸楚七泽，遂下荆门。娶
于许氏，故其诗云：“度远荆门道，来从楚客游。”后遭永
王璘乱，谪夜郎。过沔州，题郎官湖，故其诗云：“张公多
逸兴，共泛沔城隅。”

《笔谈》云：“‘‘旧《尚书》云云梦，土作’。又本朝太宗时得古本
《尚书》，作云土，梦作乂’，诏改《禹贡》，从古本。”按孔安国注：
“云梦之泽在江南”，不然也。据《左传》吴人入郢，楚子涉
睢，济江，入于云中。王寝盗攻之，以戈击王，王奔郧。楚
子自郢西走涉雎，则当出于江南。其后涉江入于云
中，遂奔郧。郧则今之安州。涉江而后至云，入云然后
至郧。则云在江北也。《左传》曰：“郑伯如楚，子产相，楚子
享之。既享，子产乃具田备王以田。江南之梦。”杜预注
云：“楚之云梦跨江南北，曰江南之梦。”则云在江北明
矣。元丰中，有郭思者，能言汉沔间地理，亦以谓江南
为梦，江北为云。予以《左传》验之，思之说信然。按汉高
祖用陈平谋，伪游于云梦，注家无解《释文》：“《尔雅》云：‘楚
有云梦’。注云：‘今南郡华容县东南之丘湖是也’。”恐为
未当。

《钟祥县志》：“臼水，即楚昭王所涉成臼也，楚人谓之臼
成河。”《富水郡志》谓：“有鹿湖池，在聊屈山之麓，深不可测，相传有白鹿入水，岁旱祷之辄应，遂封其神龙为
善利公。”

《上下西湖》每遇夜半，烟斜雾横中，望见小舴艋乘风
挂帆，出没上下，有时灯火明晃，或隐或见。渔人好事
者疾棹迫视之，已杳不可即矣。又屡闻声从水出，近
听犹隐然，远则轰轰如鼖鼓。土人相传有神激勃其
间，闻则多水。

《战国策》“楚有甘鱼之口。”鲍氏注疑为济阳高鱼，非也。
按《左氏传》“次于鱼陂。”注云：“竟陵县城西北有甘鱼陂。”
玉泉山有兽，状如鹿，上下陵谷如飞，每鸣于涧谷则
雨，鸣于冈阜则有高轩过。验之不爽。

醍醐鸟出黄蓬山，三四月飞而且鸣。提壶卢，沽美酒，
山内有之，山外绝无。

《通志》：“荆门玉泉关将军庙中有寿亭侯一钮，其上大
环径四寸，下连四环，皆系于印上。相传云，绍兴中洞
庭渔者得之，入于潭府，以为关云长，封汉寿亭侯，此
其故物也，故以藏之庙中。南雄守黄兑见临川兴圣
院僧惠通印，图形为作记。而复州宝相院又以建炎
二年因伐木于二门大树下土中深四尺馀得此印。
其环并背俱有文云：‘汉建安二十年寿亭侯印。今留
于左藏库。卲州守黄沃叔启庆元二年，复买一钮于
郡人张氏，其文正同口欠五系环耳’。”予以谓皆非真
汉物。且汉寿乃亭名，既以封云长，不应去汉字，又其
大比他汉印几倍之。闻嘉兴胡仲言亦有其一，侯印
一而己，安得有四？云长以四年受封，当即刻印，不应
在二十年，尤非也。是特后人为之，以奉庙祭，其数必
多，今流落人间者尚如此也。

沧浪水。《禹贡》“漾东流为汉”，又东为沧浪之水，即屈原
逢渔父处。刘澄之《山水记》云：“在沔口。”按《水经注》，武当
县北四十里汉水中有洲曰沧浪洲，水曰沧浪水，即
今均州地。沔有此水，虽非其故处，然亦沧浪之下流，
岂后概称之若汉、沔、夏之互名耶？又按《说郛》，沧浪地
名，非水名。苏子美卜居吴下，前有积水，即吴王僚所
开池，作亭其上，名之“沧浪”，似以为渺弥之状，失之矣。
沔之沧浪，亦地名。又《峄县志》县北有沧浪渊，云即孟
子所称“濯缨处”，尤为失实也。

石城郡二，石城县六。惟后周所立石城郡，乃今郢州。
其丹阳之石城，见于《汉书》，其馀皆后代所立，并非此
地。后汉建武三年，功臣子徙封者五人：建平侯铫统
徙封平兴，符离侯寇楫徙封扶抑，浦侯寇寿徙封南
宫，祝阿侯陈孚徙封蕲春，山桑侯王广徙封石城。是
皆以县徙县，而非徙乡亭。惟章怀之《注》以为石城在
今复州沔阳县东南，而《复州图经》遂以章怀之言为
然，断然谓石城在沔阳县东南，东汉王常子广封石
城侯。《通典》复州下亦云，“沔阳有石城，在县东南三百
里。”不言王广徙封之邑。若广果徙复州之石城，则城
之名当见于《后汉郡国志》。志既不载，则复之石城非
县明矣。故《方舆记》云：“在县东南三百”里，古保聚之所。
又镇戍以石城名者，不止一处，如晋庾亮乞移镇襄
阳之石城下。又《信阳军图经》云：“自石城徙居仁顺。”又
云：“魏文帝所立义阳县，盖在石城，今故种山东南石
城山故石城是也。”是则信阳、郢州、复州皆有石城，不
必执一而废百。今郢州之石城，可以镇戍名，不可以
县邑名。晋《羊祜传》云：“‘吴石城守去襄阳七百馀里’。又
《后魏书·荆蛮传》云：‘雍以西，石城以东五百里’。今郢州
之石城，即吴之所守，然去襄阳止二百四十里。”二说
七百五十里之异。今考之《隋书志》《通典》及《元和郡县
图志》，今之水程可以无疑。按《元和郡县图志》云：“郢州
长寿县理石城。”又云：县本古之石城，吴于此置牙门
戍城。羊祜镇荆州亦置戍。《通典》云：“郢州分置石城郡，
后于石城置郢州。”《隋书·志》云：“郢州长寿县，后周置石
城郡。”则郢州石城，正《羊祜传》中“吴石城守”也。又以今
水程计之，襄郢相去七百里，则与羊祜之言合，是郢
复二石城不相干也。故可以作镇戍，而不可以作封
建，可以作形势，而不可以作县邑。

竟陵。《汉书》及《晋书地理志》江夏郡竟陵注，并云“章山
在县东北。”又《水经》云，“沔水经当阳之章山东。”其竟陵、
当阳二县但见于汉，三史惟载竟陵而不言当阳。然
汉竟陵城在于长寿南，今章山之地正在县南一百
三十五里，与荆门军界滩市相对。当阳乃在荆门之
后，临沮漳而不临水。《寰宇志》云：“长林本汉编县地，晋”
惠时始分立。若以禄麻为章山，则在编县，而非竟陵
境也。盖西魏之时，曾立基州，统二郡：一曰章山郡，统
丰乡县；二曰上黄郡，统禄麻县。在西魏时，章山、上黄
已分汉江而建郡矣。隋文开皇九年，废章山、上黄二
郡，乃更禄麻县为章山。故《荆门旧图经》以章山属长
林，禄麻属当阳。盖长林之章山，则惑于隋文之所改；
当阳之禄麻，则白于《水经》之所经。殊不知西魏章山
郡则在汉之东，今章山是也；隋章山县则在汉之西，
今禄麻是也。今西魏所立章山郡，当在长寿之章山，
而隋文所改禄麻章山县，当在荆门禄麻也。如唐武德四年，于长林东境置基州并章山县，此则沿袭隋
制，非西魏所建之地也。陵谷变迁，自古有之。夏禹而
下，今几千年矣，不可以山之有无而易之。况其地相
近，亦有冈阜，而禄麻亦非有崇山峻岭之阻，其《荆门
集》所载者，乃隋唐之章山，而非西魏之章山也。
白雪楼，按沈存中《笔谈》载“世称善歌者，皆云郢人，郢
州至今有白雪楼”，此乃因宋玉问“客有歌于郢中者，
其始曰下”《里巴人》，次为《阳阿薤露》，又为《阳春白雪》，引
商刻羽，杂以流征，遂谓郢人善歌，殊不考其义。其曰
“客有歌于郢中者”，则歌非郢人也。曰“《下里巴人》，国中
属而和者数千人；《阳阿薤露》，和者数百人；《阳春白雪》，
和者不数十人；引商刻羽，杂以流征，则和者不过数
人而已。”以楚之故都，人物猥盛，而和者止于数人，则
为不知歌甚矣。故玉以此自况，《阳春白雪》皆郢人所
不能也。以其所不能者名其俗，岂不误也！《襄阳耆旧
传》虽云，楚有善歌者，歌《阳菱》《白露》《朝日》《鱼丽》，和之者
不过数人，复无《阳春白雪》之名。又今郢州本谓之北
郢，亦非古之楚都。或曰，楚都在今宜城界中，有故墟
尚在，亦不然也。此鄢也，非郢也。据《左传》“楚成王使斗
宜申为商公，沿汉溯江，将入郢，王在渚宫下见之。”沿
汉至夏口，然后溯江，则郢当在江上，不在汉上也。又
在渚宫见之，则渚宫皆在郢也。楚始都丹阳，在今枝
江。文王迁郢，昭王迁鄀，皆在今江陵境中。杜预注《左
传》云：“楚国，今南郡江陵县，北纪南城也。”谢灵运《邺中
集》诗云：“‘南登宛郢城’。今江陵北十二里有纪南城，即
古之郢都也，又谓之南郢。”今按郡志，旧载李太白《古
风》一篇，此本太白感叹之诗，于郢郡无所关系，只以
首句为郢中故事而收之，然谓之郢客，则亦非郢人
矣。今观存中所辩与太白之诗，则知《阳春》固非郢人
所和，然谓客歌于郢中，以此为郢中故事，亦可也。存
中又谓郢有南郢、北郢，今之安陆，乃古之北郢，非楚
之故都。郡旧有阳春台、白雪楼，惟取宋玉自况之言，
而为楼台之名耳。宋玉《自况》之意，谓曲弥高，和弥寡。
太白之诗，谓“高才者知遇之难，卑污者投合之易”，必
欲牵强援引，以郢人善歌，亦何所增重哉！

郢州白雪楼，素多题咏。一日，郡守倅燕集是楼，方命
坐客赋诗，时刘太傅宾以恙羁置是郡，不得预会，遂
使人持以献。才致萧散，尽江山之胜，一座为之阁笔。
诗曰：“江上楼高十二梯，梯梯登遍与云齐。人从别浦
经年去，天向平芜尽眼低。寒色不堪长黯黯，秋光无
奈更凄凄。栏干曲尽愁无尽，水正东流日正西。”
惠亭、“鸭嘴，总一山耳。”《孙司徒志》：“分惠亭嘴、鸭两山。怪
言鸭飞去啄复州人家粟，铲去其嘴，故形莫可得而
考，而后遂文之以美，名曰凫山。”又云：“王安石擢进士
第，授淮南判官，文彦博荐其恬退，召为三司度支判
官，士大夫谓其无意于世，恨不识其面。及赴是职，莫
不喜悦，安有为京山丞事耶？同修起居注”，辞之，至八
九始受。及径除知制诰，遂不复辞矣。终英宗之世，被
召未尝起。英宗崩，知江陵，为翰林学士。神宗用为参
知政事，自此独掌朝权，至舒国公也。中间亦无贬謪
丞尉之事。张商英《戏鸿堂帖》中曾模其书法，今京山
之《太阳寺碑碣》有张商英笔。当时唐坰《论王安石札
子》，有“张商英为王安石党”人之语，大都安石喜谀，而
又惟恐訾议新法。当时州县迎合新法以希进用者，
或结《惠泽庙》以悦之，而后人传会，遂谓安石曾宦京
山耶？

《故志》：张横渠尝过郢，涉沔，有僧扪其琴，横渠曰：“琴不
祥矣。”遂弃之水。然横渠过郢，未尝至沔也。

胡俨记《定武兰亭石刻》，镌损“天流带右”四字，然又有
肥、瘦二本而镌损者，乃瘦本为真定武后复州以此
本重模，亦镌损四字，其字极瘦。王顺伯、尤延之争辨
如聚讼然。瘦本风韵竟胜。

白乳高僧塔，人尽谓在前寺，而重明门外高冈，古所
谓“兰台”也，有古塔依然在焉，今在《阛阓》中，有缙绅家
欲拆之，白日大雷雨，惧而止。相传以为此实白乳塔
也。

齐竟陵王子良招宾客，范缜与焉。子良精信释教，而
缜盛称无佛。子良问曰：“君不信因果，何得富贵贫贱？”
缜曰：“人生如树花同发，随风而堕，自有拂帘幌堕于
茵席之上，自有关篱墙落于粪溷之中。坠茵席者，殿
下是也；落粪溷者，下官是也。贵贱虽复殊途，因果竟
在何处？”

荆门山临江，皆绝壁，峭峙五百馀丈，亘带激流，禽兽
所不能履。北岸有一白鹿，浮过江，行人竞逐之，谓至
山下必得之，鹿忽飞起，逾冈而去，故名此壁白鹿山。
鹿夜临宿，下鹿角寨，大者角向外四围，小者在中，团
围如寨，今人以木仿作“鹿角寨。”江同祖过郢州京山，
晚抵村驿，驿人言鹿在前结寨，即出观之，弥望可数
里，巨鹿无数，四环成围，以角外向，凡数十重。两麑鹿
处中勃跳嬉戏，民田相近者，悉遭蹂践，禾苗为之一
空。猎户杂沓其旁，云“不可近，近辄触”，遭之者多死，明旦始引去。猎人操弓矢戈矛追随之，伺巨者行前稍
远，乃敢捕射。其稚弱亦各有所获而还。

汉、沔会流处。岸上有石铭云：“下至水府三十一里。”皆
传李斯刻石于此。天下水府一十八处。

《郢石城》山腰，有石榴一株，常岁不实。每于秋闱之年，
结一实，必发一人，多寡不爽其数。

邑铁牛堤内侯家塘东岳庙铁铸神象，相传先年堤
溃，水流至此，因建庙祀之。掘得古砖，书“永明年制。”永
明乃五代萧齐年号也。庙重建于嘉靖时，故其联云：
“古庙正当嘉靖世；遗砖犹记永明年。”

郢东松林山居民方聪，尝梦兴献帝至其家，羽卫甚
肃，既觉，不解其故。后帝崩，卜地即方氏梦所坐之处，
今遗陵是也。乃以东山田易之，皆谓其有定数云。

《府志》：江妃二女，郑交甫常游汉江，见丽服华装，佩两
明珠，大如鸡卵，甫见悦之，不知其神人也。谓其仆曰：
“我欲下请其佩。”仆曰：“此间之人皆习于辞，不得恐罹
侮焉。”交甫不听，遂下与之言曰：“二女劳矣。”女答曰：“客
子有劳，妾何劳之有？”交甫曰：“橘是柚也，盛之以笥，今
附汉水，将流而下，我遵其旁搴之，知吾不为逊也，愿
请子之佩。”二女曰：“橘是柚也，盛之以筥，今附汉水，将
流而下，我遵其旁，卷而茹之。手解佩以与交甫。甫受
而怀之，既趋而行数步，视之，空怀无珠，二女忽不见。”
汉董仲永之子，世传母乃天仙织女，故仲生而灵异，
数篆符镇邪怪。尝游京山之潼泉，以其山多蛇毒，书
二符镇之，其害遂绝。今符石在京山之阴。

晋杜预尝醉卧帐中。人闻其呕吐声。于户外窥之。但
见一巨蟒垂头而吐云。

马处谦病瞽，父使其学《易》，以赡衣食。尝于安陆鬻筮
自给，有一人谒筮，谓马生曰：“子之筮未臻其妙，我有
秘法，子能从我学之乎？”马生乃随往郡境有陶仙观，
授星算之诀，凡一十七行。因请其爵里，乃云：胡其姓
而恬其名。诫之曰：“子有官禄，终至五十二岁，慎勿道
我行止于王侯之门。”马生能诀筮，事甚验。赵匡明弃
荆入蜀，因随至成都。王先生令杜光庭密问马生享
寿几何？对曰：“主上受元阳之气，四斤八两。”果七十二
而崩。四斤八两，即七十二两也。马生官至中郎，金紫，
亦五十二而卒。

萧行美，沔阳人。年九十馀，笃行履素。常游汉上，遇一
老人，自称张先生，指草一丛曰：“移归栽之，可煮铁成
银。”戒之曰：“切不可泄。”行美受教，遂移草归。临后试之，
果如其言。久之，语泄。一夕，大风雨，漂失其草。再入山
访之，不复有矣。

晋葛洪，字稚川，尝于当阳紫盖山穿井炼丹。丹成，以
鸡试之，鸡死自愧，取丹器投于井。少顷，鸡化为凤，飞
鸣天际。洪将井扳倒，索丹器。

司马子微尝炼丹于内方山，有马仙观。李白云：“余昔
于竟陵见天台，司马子微，谓余有仙风道骨，可与神
游八极之表。”乃著《大鹏遇希有鸟赋》以自广。

卢山人，宝历中常往来于白洑南草市，时时微露奇
迹，人不知测。贾人赵元卿从之游，乃频市其所货，设
果茗，诈访其息利之术。卢觉竟，谓曰：“观子意似不在，
所市意欲何也？”越乃言：“窃知长者埋形隐德，愿一垂
言。”卢笑曰：“君归语主人，午时有非常之祸，若听吾言
当免。可告之。”将午时，有匠饼者负囊而至，囊中有钱
“二千馀，以非意相干，可闭关戒妻孥勿轻应对，及午，
必极骂，尽家临水避之，若尔，祸可免。”赵归语主人，主
人亦素神卢生，及夕伺之，果有人持钱叩门求籴，怒
其不应，因击其户。张乃从后门率妻孥避去。其人乃
行，越数百步，忽倒死，竟如卢生言，张乃免。

《当阳县志》：唐昭宗光化二年，当阳县廨有刘文龙井，
井中有龙窠，将雨辄有云气自中出。忽一道士称自
嵩山来，取井中龙窠及草药去。其后邑令黄训尝系
马于井旁，或止之，不以为意，至岁馀，令及马皆瞽。
《稗史》云：南缅氏遣使贡天鹅于天朝，过沔阳，浴之飞
去，鹅堕翎，拾之至阙下，上其翎，作口号云：“将鹅贡唐
朝”，山高路远遥。沔阳湖失去，倒地哭号淘。上覆唐天
子，可饶缅伯高。物轻人意重，千里寄鹅毛。

《府志》：“章宸号玉宇，精于五行之意，演其微妙，以养性
治病，消灾散祸，起飘风，发屋折木，作雷雨云雾。能以
木瓦石为六畜，熊虎立成。能分形为百千人，能涉江
海，含水喷之，皆成珠玉，久而不变。或时闭气不息，举
之不起，推之不动，屈之不曲，伸之不直，或至百日、数
十日乃起。每与弟子行，合丸泥为马与之，令闭目，须”
臾成大马，乘之日行千里。又能吐气，五色起数丈，见
飞鸟过，指之即堕。临渊投符，召鱼鳖之属曝岸上，令弟子举眼见千里外物，亦不能久也。其务魁时，以器
盛水，著两肘之间，嘘之，水上立有赤光，起一丈。以此
水治病，病在内饮之，在外者，浴之立愈。后入崆峒山
合丹，白日升天而去。

淳熙间，有王道人来复州僦店卖卜，每日所得不及
百钱，往往持金钱许鬻于肆。铺匠讶而扣之，对以“蜀
中贵人相酬者”，疑弗信，阴约侪辈密觇之。郡城南有
河，王度桥直西行，穿芦林，坐岸浒，以绛囊缚钓纶上，
掷水中。少焉举纶则碎金色，已粘著囊外，旋以鹅翎
扫至幅纸上，如是十馀反，乃归。群匠惊讶，蹑踵诣旅
店，复问对如初，始以向所见告。王笑曰：“吾非挟此技，
此盖吸金药也。大抵水非得金不能滞滀，故有水处
必有金。子母相生之理，诚不可误。今箧中所馀犹数
两，明旦当分遗诸君，但如我法试之，慎物为妇人鸡
犬所败。”群匠大喜。及明，诣旅店，主曰：“道人五更起算
僦直策杖去矣。”

有江叟者，善吹长笛，能作《龙吟》。后适阌乡，至盘豆馆
道旁大槐下醉寝，夜见一人数丈曰：“将谓槐畔锄魔，
乃是瓮边毕卓。”遂敲槐曰：“荆山馆中二郎来看大兄。”
便闻槐上有人下来与语。明至荆山馆中，见庭槐十
围，疑附神物，乃曰：“某好道不逢师，树神有灵，乞与指
教。”神曰：“但入荆山求鲍仙师，必获度世。”叟入山，果遇
仙师，令叟吹笛，一气清逸，五音激越，驱泉迸出。《别鹤
行》。槁叶辞柯，轻云出岫。仙师曰：“子之艺至矣。但所
吹者竹笛，今赠子美玉笛，吹三年一洞龙必持水丹，
吞之便为水仙，无赖吾药，盖子有琴高之相耳。”叟后
三年，岳阳寺楼吹笛，有龙化为人，持丹而来。叟饵之，
遂变童颜，入水不濡。

有士子于汉江峡石阻风，吟诗曰：“卜得上峡口，秋来
风雨多。”久未之续，空中忽云：“江陵一夜雨，肠断《木兰
歌》。”建隆初，有人泊舟巴峡，夜闻人咏曰：“秋径填黄叶，
悬崖露草根。猿声一叫断，客泪数重痕。”通宵凡吟百
篇。

宋新罗僧居京山新罗泉。一日语众欲归，忽一人止
之。僧言：“思故乡水耳。”其人指地，泉即涌出，味同故乡。
僧又言：“思故乡鱼。”其人复指水得鱼，鱼形皆纤细，色
斑目赤。僧遂留，卒得禅旨。其泉可以溉田，民多便之。
《清剖禅师》，郢州兴阳僧。在太阳作园头，种瓜次，阳问：
“甜瓜何时得熟？”师曰：“即今熟烂了也。”曰：“拣甜底摘来。”
师曰：“与甚么人吃？”曰：“不入园者。”师曰：“未审不入园者
还吃也无？”曰：“汝还识伊么？”师曰：“不识。虽然不识，不得
不与。”阳笑而去。

杨道人者，不知何许人。宋宣政间，寄迹于朱司户家
数年，落魄不羁，狂饮自如，朱未尝少厌。一日酒酣曰：
“我辞世矣。”不疾而逝，葬之山中。后二年，朱往京师，忽
遇于通衢，言笑如旧。朱诘其所以，不言而去。朱归，启
棺视之，则空函也。

王武功寓郢州，雇一仆名山童。王生子，以贾某妻为
乳母。未几，山童忽去。后王赴调临安，忽遇之于江上，
童见王致拜，王谓之曰：“汝服事我十月，何不告而去？”
山童谢曰：“我鬼也。恰恨后母乳母是亦鬼，怕我泄漏，
百般捃摭相排陷，只得避之。”语讫辞去。王深忧其子，
不俟注拟，遽还家，与妻言其事，即呼乳母抱儿出，王
取儿付，妻抚惜之，谓妪曰：“山童说汝是鬼，如何？”妪拍
掌趋入厨下，奄然而没。

郡城西北五十里曰朱家埠，有乔安寺，相传为五代
时所刱。其地有大树，颇作怪，为害地方忽有西僧至，
乃伐其树为佛，因以建寺，怪遂绝。

郢州渔人掷网于汉水，举之觉重，得一石，长尺馀，圆
直如断椽，细视之，乃群小蛤，鳞次相比。以物拂拭其
一端，得书一卷，乃唐天宝中所造《金刚经》，题志甚详，
字法奇古，其末云：“医博士摄比阳令朱均施。”比阳乃
唐州属邑，不知何年堕水，首尾略无沾濡。居民李孝
源宝藏其书，蛤筒复养之水中，客欲见，则出以示之。
孝源感其异。因捐资写经一藏。于郢州兴阳寺。特为
庄岩。

竟陵掾刘讽夜投空馆，有二女郎至，歌曰：“明月清风，
良宵会同。星河易翻，欢娱不终。绿尊翠杓，为君斟酌。
今夕不饮，何时欢乐。”忽有黄衣人曰：“婆提王屈，良子
速来。”女郎皆起。明日，拾得翠钗数双。

明洪武十三年，既徙当阳县治还旧，其万城砖石移
修湘献王府，毁至北门，忽有异蜂数十万，螫人争射
不止，众惧而罢。或谓“此乃高氏旧城，其上有关侯庙，
神所凭云。”今北城《门甍》尚存。

三女桥有崔公祠。弘治中，有人自蜀中来，遇姓崔人
寓书一函曰：“余有宗人住京山三女桥，幸为达之。”其
人既至，取书置怀中，就桥下濯足。忽昏眩假寐。梦至
一宇，甚洁饰，老叟数人，迎客极恭，其人具以书呈。少
顷，其人寤探怀中书无有矣。

邹莲，随父杰令广通时，尝谒广通神庙，见土偶侍女，
心动。其夕女入寝室与莲昵，自后不绝。比归京山，女亦至，尝携之还广通，藏马下，遇二骑追寻甚急，女谓
莲曰：“吾不能携汝矣”，予墨一片，曰：“有急，用此为解。”遂
堕公安人家积薪中。其家以为盗，出墨辨析乃已。年
八十馀卒。有女嫁府廪，生白阳。《严纪传》有紫罗囊在
女处，犹神女所饷云。

明仙人从铉者，字又铉，别号鼎熹，安陆人。正统八年，
母梦湘子入室而生，骨相奇伟，笃好黄老之术。谢婚
聘，辞父游太和山，复游嵩华，遇异人授大还药，丹成，
云迹靡定。万历庚寅，郡守阮屏麓自述昔游太华，偶
失路，遇公，指引见公，道貌轩举，问姓氏年里，公曰：“年
百六十矣。”后闻入华绝𪩘，至今不出。郢人传其事，称
奇云。

郢，纯一道人，居元妙观，道行甚高，兴藩尝与之游。一
日凭几假寐，见纯一入宫中。及觉，问左右曰：“纯一来
此乎？”俄报宫中生世子矣。后世宗登极，建纯一殿，即
其地建元祐宫，壮丽无比焉。

五年五月，汉水决洋渡。初，渡口忽陷成穴，有女子衣
绛绿，常坐其上，一夕忽痛哭，河遂决。

沙洋市人偶见水中一舟载人远来，可二三十，登岸
则舟乃大荷叶也。人方骇之，而舟人至一大家求食
与钱，不应，毁瓦画墁，与之敌，则自残其体，其人终不
能伤。月馀不知所往。

铁牛埂之铁牛，于明万历间每夜食民田禾，居民踪
迹之，乃铁牛也，遂断其一足。又下寺石坊狮子夜饮
山井水，人见而驱之，疾登坊上，亦断其足。

郢之河西三尖山，层峦耸翠，蜿蜒至三十里，涧壑险
僻，地多豺虎猛蛇，人迹罕到，或曰鬼谷子别洞也。明
万历中，有江右孙翁龙溪来居之，有子六人，皆以龙
名，人莫测其际。一日，人见一老翁，自称上林老李，冰
姿鹤氅，手执铁如意，挥少年四人，童子四人，径往孙
处。是夜雷雨大作，平原水涌八尺。向之所谓孙宅，仅
见龙窟十四，自是分降甘露，故相传为龙窝港云。